NOICA (pe marginea unui articol de Victor Neumann, 2003) 


Fascinaţia lui Noica pentru “românism”, așa cum apare și în scrierile postbelice, este a 
filosofului care se bucura de aflarea unei multiple “ispitiri” a universalului, unei îmbogăţiri a 
conceptelor prin “culoarea locală”, prin particularismul lingvistic în primul rând și prin cel al 
mentalităţii tradiționale colective. Putem exprima reţinere și dezacord faţă de abordarea 
“românismului” de către Noica, dar este incorect a nu observa că “etnonaţionalismul” său nu 
este un scop în sine, ci doar mijlocul, alături de altele asemenea, de a accede la Idei (în sens 
platonician), de a se împărtăși din ele, filosofia devenind astfel un instrument de comunicare ca 
și “cuminecare” (cum scrie în Cuvânt împreună despre rostirea românească). Apoi, privind în 
ansamblu opera lui Noica, ea este o filosofie a individualului și a puterii acestuia de 
creaţie/invenţie, nu o filosofie a colectivismului. Exemplară în acest sens este Logica lui Hermes 
„unde găsim și o analiză a eșecului istoric-logic a lozincii programatice “Libertate, Egalitate, 
Fraternitate”, ca urmare a “ieșirii din temă”, a unei reducţii logice care a generat experimente 
sociale regretabile. Într-unul din articolele dintr-o suită publicată în România literară pe tema 
morfologiei culturii, Noica atrăgea atenţia asupra individualismului contemporan indiferent, 
convenţional și, deci, steril în planul comunicării. Filosoful român este una din vocile care, în 
lume, au descris vidul comunicării sub aparenţa seninătăţii or chiar exuberanţei consensului. În 
aceeași serie de articole Noica denunța tocmai asediul statului modern asupra individului, 
conceput ca o simplă chestiune de statistică. În Despre clasificarea fericirilor posibile, Noica 
scria că “rămânem niște unelte ale cetăţii, în loc să fim mânuitori de unelte”, avertizând astfel 
asupra manipulării ideologice. O operă, o personalitate sunt contradictorii, paradoxale, 
complexe. Este și cazul lui Noica. Sub acoperirea “complexităţii” nu scuzăm ceea ce este 
nescuzabil; dar nici nu reducem complexitatea la componentele ei secunde, ignorându-le pe 
cele esenţiale. “Naționalismul” și critica unor aspecte ale modernităţii de către Noica au fost 
grăbit etichetate antieuropene (antioccidentale), iar “olimpianismul” său, cu disprețul faţă de 
(istoria) politică, a fost condamnat ca lașitate și legitimare a ceaușismului. Noica a fost în 
primul rând un reprezentant al idealului filosofic de Cultură, ancorat în tradiţia antică elină, 
centrat pe libertatea reasponsabilă a individului care cugetă nu doar pentru a-și demonstra că 
“există”, ci pentru “a deveni”. Cred că acesta este reperul principal al judecăților de valoare 
asupra lui. 


